
Fehérje-fehérje kölcsönhatások vizsgálata atomerő-mikroszkóppal

A fehérjék között fellépő kölcsönhatásoknak létfontosságú élettani szerepük van; meghatároznak sejt-sejt kapcsolatokat, immunreakciókat, citoszkeletális hálózatokat, valamint sok más, élő szervezetben előforduló folyamatot és struktúrát.
A kölcsönható fehérjék között ébredő erők mérésére több módszer is létezik, mint például az általunk is használt atomerő-spektroszkópia. Mérésünk egy standardizációs folyamat része, ami azt tűzte ki célul, hogy az ilyen módszerrel végzett erőmérések eredményeinek összehasonlításával egységesíti, összehasonlíthatóvá teszi a fehérje-fehérje kölcsönhatásokat vizsgáló méréseket.
A kísérletek során egy, már jól ismert antigén-antitest pár, a humán β2 mikroglobulin, valamint az ellene egérben termelt antitest (anti-β2m) között létrejövő adhézió paramétereit vizsgáltunk. Méréseink során a fehérjék között kialakult kötések elszakadásakor ébredő erőket detektáltuk, ezekből számoltuk ki a kötésre jellemző paramétereket. Eredményeinket statisztikai módszerekkel értékeltük, valamint vizsgáltuk a Bell-Evans modell teljesülését. A kapott értékek hozzávetőleges egyezést mutattak a szakirodalomban fellelhető adatokkal.



